Њена активност након немачког напада на Совјетски Савез, 22. јуна 1941. била је искључиво усмерена на организовање оружане борбе. Крајем јула 1941, заједно са Ђуром Стругаром, Милошем Матијевићем и Ненадом Парентом, организовала је успешну акцију спасавања Александра Ранковића из болнице у Видинској улици (данас Улица Џорџа Вашингтона). Упоредо са активношћу у граду, сарађивала је и са члановима ЦК КПЈ и генералним секретаром КПЈ Јосипом Брозом Титом, који су тада боравили у Београду, на припремању и организовању оружаног устанка у Србији. Успела је да преко, једне чланице КПЈ, ступи у контакт са Јанком Јанковићем, шефом картотеке Специјалне полиције, преко кога је добијала значајне информације. То је било веома корисно у време „септембарске провале“ у партијску организацију Београда, која је настала хапшењем Ратка Митровића Шиље и његовим слабим држањем пред полицијом.